钦定古今图书集成/明伦汇编/人事典/第107卷 > 《管子》 > 《祭统》
## 钦定古今图书集成/明伦汇编/人事典/第107卷 > 《管子》 > 《祭统》

及时将祭，君子乃齐。齐之为言齐也，齐不齐以致齐
者也。是故君子非有大事也，非有恭敬也则不齐，不
齐则于物无防也，耆欲无止也。及其将齐也，防其邪
物，讫其耆欲，耳不听乐。故《记》曰：“齐者不乐。”言不敢散
其志也。心不苟虑，必依于道；手足不苟动，必依于礼。
是故君子之齐也，专致其精明之德也。故散齐七日
“以定之，致齐三日以齐之。”定之之谓齐。齐者，精明之
至也，然后可以交于神明也。是故先期，旬有一日，宫
宰宿夫人，夫人亦散齐七日，致齐三日。君致齐于外，
夫人致齐于内，然后会于太庙。

〈注〉“宿”读为“肃”，犹戒也。〈大全〉严陵方氏曰：“散齐即《祭义》所谓‘散齐于外’是也；致齐即《祭义》所谓‘致齐于内’是也。此以时之先后为序，彼以事之内外为序也。以齐于内故又谓之宿，以其宿于内也；以齐于外故又谓之戒，言戒于外也。若心不苟虑与讫其嗜欲之类则所以齐其内也；若手足不苟动与防其邪物之类则所以齐其外也。夫散者集”之，则一归乎定，故散齐七日以定之。致其至焉，则未始不齐，故致齐三日以齐之。定言定于外，齐言齐于内。散齐七日，致齐三日，则及祭凡十日矣，故先期旬有一日，宫宰宿夫人而诏之齐也。《大宰》言“前期十日帅执事而十日遂戒”，则于是日而遂散齐也。听外治者，君也，故致齐于外；听内职者，夫人也，故致齐于内，与《祭义》所谓“内外”者异矣。彼谓一身之内外，齐于内外，所以辨其位；会于太庙，所以联其事。